Sneplove og saltspredere har nu fået styr på vejene i Hobro, så der atter kan køres i byen. Det oplyser Mariagerfjord Kommune, efter at sneen tirsdag fik trafikken til at stoppe i Hobro, og kommunen til at fraråde alt bilkørsel. -Der er kommet lidt mere hul i det, men det sner stadig hos os. Vi har fået plovene igennem og fået saltet yderligere, siger Hans Hansen, ingeniør i Mariagerfjord Kommune. Fordi Hobro ligger i en form for hul, skal biler og lastbiler op ad en bakke i byen, og på grund af det pludselige snevejr blev vejene glatte og trafikken stoppede tirsdag formiddag. Problemet var en vej, der går ned omkring havnen ved Hobro, som er meget trafikeret. -Bilerne satte sig på tværs på grund af sommerdæk, og lastbilerne kunne heller ikke komme op ad bakkerne. Der er ikke ret mange andre adgangsmuligheder i Hobro end den vej, så det blev pakket meget hurtigt, siger Hans Hansen. Derfor frarådede man borgerne at køre bil i Hobro, så kommunen kunne få tid til at rydde vejene og få spredt salt, så vejen igen kunne blive farbar. /ritzau/
Efter at snevejret stoppede trafikken, må borgere igen køre på vejene i Hobro, oplyser Mariagerfjord Kommune.